b"\n_START_ARTICLE_\nPlienas\n_START_PARAGRAPH_\nPlienas \xe2\x80\x93 gele\xc5\xbeies ir anglies lydinys kuriame yra iki 2\xc2\xa0% anglies su 0,3\xe2\x80\x931,8\xc2\xa0% mangano, 0,15\xe2\x80\x931,1\xc2\xa0% silicio, iki 0,06\xc2\xa0% sieros ir iki 0,07\xc2\xa0% fosforo priemai\xc5\xa1\xc5\xb3. Gali b\xc5\xabti naudojami legiruojantys priedai: chromas, nikelis, varis, molibdenas, titanas, niobis._NEWLINE__NEWLINE_Pliene esant daugiau anglies, lydinys yra stipresnis, bet trapesnis ir sunkiau suvirinamas. Manganas didina kietum\xc4\x85, ma\xc5\xbeina plasti\xc5\xa1kum\xc4\x85. Silicis didina plieno stiprum\xc4\x85, blogina suvirinamum\xc4\x85 ir atsparum\xc4\x85 korozijai._NEWLINE__NEWLINE_Plieno lydiniui \xc5\xbealingos priemai\xc5\xa1os: siera, fosforas, azotas, deguonis. Siera ir deguonis greitina plieno mikroplei\xc5\xa1\xc4\x97jim\xc4\x85 auk\xc5\xa1toje temperat\xc5\xabroje. Fosforas ir azotas didina plieno trapum\xc4\x85, ypa\xc4\x8d \xc5\xbeemoje temperat\xc5\xabroje, ir ma\xc5\xbeina plasti\xc5\xa1kum\xc4\x85 \xc5\xa1ildant._NEWLINE_Pirm\xc4\x85 kart\xc4\x85 plienas buvo pagamintas Indijoje ma\xc5\xbedaug prie\xc5\xa1 3000 met\xc5\xb3.\n_START_SECTION_\nMarteninis plieno gavybos b\xc5\xabdas\n_START_PARAGRAPH_\nDaugiau kaip 80\xc2\xa0% plieno i\xc5\xa1lydoma martenin\xc4\x97se krosnyse, tai paai\xc5\xa1kinama tuo, kad \xc4\x8dia galima panaudoti plieno lau\xc5\xbe\xc4\x85 ir i\xc5\xa1lydyti \xc4\xafvairiausios paskirties ir r\xc5\xab\xc5\xa1ies plien\xc4\x85. Marteninio proceso prad\xc5\xbeia 1865 metai, kai pranc\xc5\xabz\xc5\xb3 mokslininkai Martenai pastat\xc4\x97 pusantros tonos talpos krosn\xc4\xaf ir i\xc5\xa1lyd\xc4\x97 i\xc5\xa1 plieno ir ketaus geros kokyb\xc4\x97s plien\xc4\x85. Dabartini\xc5\xb3 krosni\xc5\xb3 talpa siekia iki 900 t._NEWLINE_\xc5\xa0iose martenin\xc4\x97se krosnyse lydymo procesas trunka 7-8 valandas. Martenin\xc4\x97se krosnyse i\xc5\xa1lydomas kokybinis, anglinis, konstrukcinis ir \xc4\xafrankinis plienas. I\xc5\xa1lydytas plienas naudojamas valcuotiems ir kaltiems gaminiams.\n_START_SECTION_\nPlieno gavyba elektrin\xc4\x97se krosnyse\n_START_PARAGRAPH_\nElektrin\xc4\x97s krosnys metalui lydyti skirstomos \xc4\xaf 3 r\xc5\xab\xc5\xa1is: var\xc5\xbeines, lankines ir indukcines. Plienai lydomi daugiausia lankin\xc4\x97se ir indukcin\xc4\x97se krosnyse, o spalvotieji metalai var\xc5\xbein\xc4\x97se. Pramon\xc4\x97je daugiausia paplitusios lankin\xc4\x97s krosnys, nes j\xc5\xb3 konstrukcija ir eksploatacija nesud\xc4\x97tinga. \xc5\xa0iose krosnyse elektros energija paver\xc4\x8diama \xc5\xa1ilumine energija.\n_START_SECTION_\nPlieno grup\xc4\x97s\n_START_PARAGRAPH_\nAtsi\xc5\xbevelgiant \xc4\xaf anglies ir legiruojan\xc4\x8di\xc5\xb3 pried\xc5\xb3 kiek\xc4\xaf, i\xc5\xa1skiriamas ma\xc5\xbeaanglis plienas kuriame iki 0,25\xc2\xa0% anglies, ma\xc5\xbeai legiruotas plienas kuriame iki 2,5\xc2\xa0% legiruojan\xc4\x8di\xc5\xb3j\xc5\xb3 pried\xc5\xb3 ir visi\xc5\xa1kai legiruotas kuriame 2,5\xe2\x80\x9310\xc2\xa0% pried\xc5\xb3.\n_START_SECTION_\nAnglingas plienas\n_START_PARAGRAPH_\nTai plienas kuriame anglies kiekis sudaro nuo 0,5 iki 2-2,5 procento. Toks plienas i\xc5\xa1gaunamas tigliniu lydymo b\xc5\xabdu, da\xc5\xbeniausiai ma\xc5\xbeais kiekiais, kadangi jo gavybos ka\xc5\xa1tai keliolika kart\xc5\xb3 didesni. Anglinis plienas naudojamas i\xc5\xa1skirtinai \xc4\xafranki\xc5\xb3 gamyboje, da\xc5\xbeniausiai tai b\xc5\xabna rankiniai \xc4\xafrankiai \xe2\x80\x93 peiliai bei \xc4\xafvair\xc5\xabs ginklai ir \xc4\xafrankiai kur reikalingas didesnis lydinio kietumas. Rusijoje \xc5\xa1is plienas vadinamas bulat, angli\xc5\xa1kai kalban\xc4\x8diose \xc5\xa1alyse \xe2\x80\x93 wootz steel._NEWLINE_Kaip atskir\xc4\x85 angling\xc5\xb3 plien\xc5\xb3 grup\xc4\x99 galima b\xc5\xabt\xc5\xb3 i\xc5\xa1skirti vadinamus \xe2\x80\x9edamaskinius\xe2\x80\x9c plienus, t. y. kompozitinius plienus, kurie gaunami kalvi\xc5\xa1ko suvirinimo b\xc5\xabdu \xc5\xbeaizdre suvirinant skirtingo anglingumo bei chemin\xc4\x97s sud\xc4\x97ties plienus. Paprastai tokiu b\xc5\xabdu gaminami \xc4\xafrankiai ir instrumentai, taip pat ginklai. \xc5\xa0is gamybos b\xc5\xabdas buvo labai paplit\xc4\x99s viduram\xc5\xbeiais.\n_START_SECTION_\nAustenitinis plienas\n_START_PARAGRAPH_\nAustenitinis plienas \xe2\x80\x93 did\xc5\xbeiausia plieno r\xc5\xab\xc5\xa1i\xc5\xb3 grup\xc4\x97, sudaranti apie 2/3 visos gamybos. \xc5\xa0is plienas austenitin\xc4\x97s centruoto kubo kristalin\xc4\x97s mikrostrukt\xc5\xabros. Tokia strukt\xc5\xabra pasiekiama lydinyje panaudojus pakankamai nikelio ir/ar mangano bei azoto. Taip pasiekiama stabili mikrostrukt\xc5\xabra visame temperat\xc5\xabr\xc5\xb3 ruo\xc5\xbee nuo u\xc5\xbe\xc5\xa1alimo iki lydymosi. Austenitinis plienas d\xc4\x97l to negali b\xc5\xabti kietinamas gr\xc5\xabdinant._NEWLINE_Ploni lak\xc5\xa1tai ir juostos gali b\xc5\xabti sutvirtinami \xc5\xa1alto apdirbimo procesais. Austenitin\xc4\x97 mikrostrukt\xc5\xabra suteikia puikias formavimo ir suvirinimo galimybes, neturi magnetini\xc5\xb3 savybi\xc5\xb3 ir i\xc5\xa1laiko lankstum\xc4\x85 net kriogenin\xc4\x97se temperat\xc5\xabrose.\n_START_SECTION_\nMa\xc5\xbeaanglis plienas\n_START_PARAGRAPH_\nAtsi\xc5\xbevelgiant \xc4\xaf paskirt\xc4\xaf \xc5\xa1is plienas skirstomas \xc4\xaf tris grupes. A grup\xc4\x97s su garantuotomis mechanin\xc4\x97mis savyb\xc4\x97mis. \xd0\x91 grup\xc4\x97s \xe2\x80\x93 su garantuota chemine sud\xc4\x97timi ir B grup\xc4\x97s \xe2\x80\x93 su garantuotomis mechanin\xc4\x97mis savyb\xc4\x97mis ir su garantuota chemine sud\xc4\x97timi. Statybin\xc4\x97ms konstrukcijoms daugiausia vartojami B grup\xc4\x97s plienai._NEWLINE_Plienas \xc5\xbeenklinamas taip: pirmiausia nurodoma grup\xc4\x97 (ra\xc5\xa1oma tik \xd0\x91 ar B, o A \xe2\x80\x93 nera\xc5\xa1oma), po to \xe2\x80\x93 raid\xc4\x97s \xd0\xa1\xd1\x82 ir skai\xc4\x8dius 3 (s\xc4\x85lyginis plieno numeris), deoksidacijos laipsnis nurodomas indeksais, o mark\xc4\x97s gale \xe2\x80\x93 kategorija. \xc5\xa0iuose plienuose padidint\xc4\x85 mangano kiek\xc4\xaf rodo raid\xc4\x97 \xd0\x93._NEWLINE_Plieno \xc5\xbeenklinimas pagal GOST'\xc4\x85 380-71 (Rusijos kokyb\xc4\x97s standartas).\n_START_SECTION_\nMa\xc5\xbeai ir vidutini\xc5\xa1kai legiruotas plienas\n_START_PARAGRAPH_\nMa\xc5\xbeai ir vidutini\xc5\xa1kai legiruoto plieno mark\xc4\x97je nurodoma jo chemin\xc4\x97 sud\xc4\x97tis. Pirmasis skai\xc4\x8dius rodo anglies kiek\xc4\xaf procento \xc5\xa1imtosiomis dalimis, raid\xc4\x97s priedus: \xd0\x93 \xe2\x80\x93 mangan\xc4\x85, C \xe2\x80\x93 silic\xc4\xaf, T \xe2\x80\x93 titan\xc4\x85, \xd0\x94 \xe2\x80\x93 var\xc4\xaf, A \xe2\x80\x93 azot\xc4\x85, \xd0\xa4 \xe2\x80\x93 vanad\xc4\xaf, H \xe2\x80\x93 nikel\xc4\xaf, X \xe2\x80\x93 chrom\xc4\x85, P \xe2\x80\x93 bor\xc4\x85, M \xe2\x80\x93 molibden\xc4\x85, \xd0\x9f \xe2\x80\x93 fosfor\xc4\x85. Skaitmuo u\xc5\xbe raid\xc4\x97s rodo atitinkamo priedo apytiksl\xc4\xaf procentin\xc4\xaf kiek\xc4\xaf, jeigu jo daugiau kaip 1\xc2\xa0% Jei prie raid\xc4\x97s skaitmens n\xc4\x97ra, tai \xc5\xa1io komponento yra 0,3-1,0\xc2\xa0%. Kai kokio nors priedo yra ma\xc5\xbeiau kaip 0,3\xc2\xa0%, mark\xc4\x97je jis nenurodomas._NEWLINE_Plieno \xc5\xbeenklinimas pagal GOST 19281 (2)-73.\n_START_SECTION_\nPlieno mechanin\xc4\x97s savyb\xc4\x97s\n_START_PARAGRAPH_\nPlieno mechanin\xc4\x97s savyb\xc4\x97s ir chemin\xc4\x97 sud\xc4\x97tis yra pagrindiniai rodikliai, pagal kuriuos sprend\xc5\xbeiama apie plieno kokyb\xc4\x99 ir apie tai, ar jis atitinka paskirt\xc4\xaf. Svarbiausios mechanin\xc4\x97s savyb\xc4\x97s: stiprumas, tamprumas, plasti\xc5\xa1kumas, trapumas, patvarumas._NEWLINE_Plieno stiprumas nusakomas stiprumo riba \xcf\x83\xe1\xb5\xa4. Stiprumo riba vadinamas \xc4\xaftempimas, kur\xc4\xaf sukelia did\xc5\xbeiausia bandant pasiekiama apkrova, tenkanti pradiniam bandinio skerspj\xc5\xabviui._NEWLINE_Proporcingumo riba \xcf\x83\xe2\x82\x9a\xe1\xb5\xa3 yra did\xc5\xbeiausias \xc4\xaftempimas, iki kurio deformacijos kinta proporcingai \xc4\xaftempimams (Huko d\xc4\x97snis):_NEWLINE_\xcf\x83 = E\xce\xb5;_NEWLINE_\xc4\x8dia E = tg \xce\xb1 \xe2\x80\x93 tamprumo modulis; \xce\xb1 \xe2\x80\x93 diagramos pradinio posvyrio kampas; \xcf\x83 = N/A \xe2\x80\x93 tempiamo strypo \xc4\xaftempimai; N \xe2\x80\x93 a\xc5\xa1in\xc4\x97 j\xc4\x97ga; A \xe2\x80\x93 skerspj\xc5\xabvio plotas; \xce\xb5 = (\xce\x94l/l)*100\xc2\xa0% \xe2\x80\x93 santykinis strypo pailg\xc4\x97jimas; l \xe2\x80\x93 pradinis strypo ilgis; \xce\x94l \xe2\x80\x93 strypo i\xc5\xa1t\xc4\xafsimas._NEWLINE_Su proporcingumo riba beveik sutampa tamprumo riba \xcf\x83\xe2\x82\x91, t. y. toks did\xc5\xbeiausias \xc4\xaftempimas, kuriam esant dar neatsiranda liekam\xc5\xb3j\xc5\xb3 (plastini\xc5\xb3) deformacij\xc5\xb3. Proporcingumo riba ir tamprumo moduliu apib\xc5\xabdinamas plieno tamprumas._NEWLINE_Takumo riba \xcf\x83y vadinamas \xc4\xaftempimas, kur\xc4\xaf pasiekus, bandinio deformacija did\xc4\x97ja nedidinant apkrovos._NEWLINE_Takumo riba ir santykiniu ribiniu i\xc5\xa1t\xc4\xafsimu \xce\xb5\xe1\xb5\xa4 apib\xc5\xabdinamas plieno plasti\xc5\xa1kumas. Apie j\xc4\xaf dar sprend\xc5\xbeiama sulenkus \xc5\xa1alt\xc4\x85 bandin\xc4\xaf (180\xc2\xb0 kampu)._NEWLINE_Trapumas tai med\xc5\xbeiagos savyb\xc4\x97 suirti, kai deformacijos ma\xc5\xbeos. Trapus suirimas yra pavojingas, nes konstrukcijos gri\xc5\xabva staiga, be matom\xc5\xb3 deformacij\xc5\xb3. Plieno trapumas did\xc4\x97ja: ma\xc5\xbe\xc4\x97jant temperat\xc5\xabrai, esant \xc4\xaftempim\xc5\xb3 koncentracijai, veikiant daugkartin\xc4\x97ms apkrovoms, pasirei\xc5\xa1kiant sen\xc4\x97jimo rei\xc5\xa1kiniams. Plieno trapumui daro \xc4\xaftak\xc4\x85 jo chemin\xc4\x97 sud\xc4\x97tis ir gamybos technologija.\n_START_SECTION_\nPlienas maitinimo industrijoje\n_START_PARAGRAPH_\nI\xc5\xa1 plieno gali b\xc5\xabti gaminami tiek stalo \xc4\xafrankiai, tiek maisto ruo\xc5\xa1imo reikmenys ir kita virtuv\xc4\x97s bei sanitarijos \xc4\xafranga, kur numatomas s\xc4\x85lytis su maistu. _NEWLINE__NEWLINE_D\xc4\x97l pakankamai auk\xc5\xa1tos temperat\xc5\xabrin\xc4\x97s var\xc5\xbeos grynas plienas ma\xc5\xbeiau efektyvus temperat\xc5\xabrai perduoti, tod\xc4\x97l puodams bei keptuv\xc4\x97ms da\xc5\xbenai naudojama trij\xc5\xb3 sluoksni\xc5\xb3 plienas-aliuminis-plienas konstrukcija. Toks sprendimas suma\xc5\xbeina temperat\xc5\xabrin\xc4\x99 var\xc5\xbe\xc4\x85, pagerina temperat\xc5\xabros perdavimo efektyvum\xc4\x85, panaikina s\xc4\x85ly\xc4\x8dio su aliuminiu rizik\xc4\x85 d\xc4\x97l mechanini\xc5\xb3 pavir\xc5\xa1iaus pa\xc5\xbeeidim\xc5\xb3, i\xc5\xa1saugo gaminio ilgaam\xc5\xbei\xc5\xa1kum\xc4\x85._NEWLINE_Maitinimo industrijoje labiausiai vertinamas austenitinis ner\xc5\xabdijantis plienas. Geriausios r\xc5\xab\xc5\xa1ys \xc5\xbeymimos 18/8 ir 18/10. Skai\xc4\x8diai atitinkamai \xc5\xbeymi chromo ir nikelio mas\xc4\x97s dal\xc4\xaf lydinyje bei kit\xc5\xb3 priemai\xc5\xa1\xc5\xb3 nebuvim\xc4\x85 (pvz., 18/8 rei\xc5\xa1kia 18\xc2\xa0% chromo ir 8\xc2\xa0% nikelio mas\xc4\x97s dalies). Toks plienas pasi\xc5\xbeymi antibakterin\xc4\x97mis savyb\xc4\x97mis, nekei\xc4\x8dia maisto skonio ar kvapo, lengvai valomas, atsparus korozijai, labai tvirtas ir ilgaam\xc5\xbeis._NEWLINE__NEWLINE_Pla\xc4\x8diai naudojamas ir 18/0 r\xc5\xab\xc5\xa1ies plienas, kuriame nikelio mas\xc4\x97s dalis <0,75\xc2\xa0%. Tokio lydinio atsparumas korozijai ma\xc5\xbeesnis, ta\xc4\x8diau jis vis dar pakankamai auk\xc5\xa1tos kokyb\xc4\x97s, geriau tinka turintiems alergij\xc4\x85 nikeliui, tik reikalauja daugiau prie\xc5\xbei\xc5\xabros._NEWLINE_Plienas tam tikrais atvejais gali kelti alergini\xc5\xb3 problem\xc5\xb3 d\xc4\x97l jame esan\xc4\x8dio nikelio ir chromo. Vir\xc5\xa1 85 \xc2\xb0C temperat\xc5\xabroje i\xc5\xa1 plieno per reakcij\xc4\x85 su r\xc5\xabg\xc5\xa1timis \xc5\xa1ie patenka \xc4\xaf apdorojam\xc4\x85 maist\xc4\x85. Patenkantis kiekis proporcingas s\xc4\x85ly\xc4\x8dio temperat\xc5\xabrai ir trukmei: 2 valandas plieniniame inde apdorotoje vienoje vidutin\xc4\x97je maisto porcijoje paprastai aptinkama 20\xe2\x80\x9340\xc2\xa0% saugios suvartoti normos per par\xc4\x85.\n_START_SECTION_\nPlieno pakartotinis perdirbimas\n_START_PARAGRAPH_\nPlienas yra 100\xc2\xa0% pakartotinai perdirbama \xc5\xbealiava. Vidutinis plieninis objektas sudarytas i\xc5\xa1 ma\xc5\xbedaug 60\xc2\xa0% pakartotinai perdirbt\xc5\xb3 \xc5\xbealiav\xc5\xb3, kuriose apie 40\xc2\xa0% yra i\xc5\xa1 gyvavimo cikl\xc4\x85 baigusi\xc5\xb3 gamini\xc5\xb3 ir 60\xc2\xa0% gamybos proces\xc5\xb3 atliekos._NEWLINE__NEWLINE_Oficialios statistikos duomenimis, i\xc5\xa1sivys\xc4\x8diusiose \xc5\xa1alyse vidutini\xc5\xa1kai yra 80\xe2\x80\x93180 kg naudojamo plieno vienam gyventojui ir apie 15 kg besivystan\xc4\x8diose \xc5\xa1alyse._NEWLINE_Yra \xc5\xa1alutin\xc4\x97 rinka, kurioje naudojamas ma\xc5\xbeiau vertingas pakartotinai perdirbtas plieno lau\xc5\xbeas, superkamas u\xc5\xbe \xc5\xbeenkliai ma\xc5\xbeesn\xc4\x99 kain\xc4\x85. Tai spiral\xc4\x97s, s\xc4\x85var\xc5\xbe\xc4\x97l\xc4\x97s, s\xc4\x85sag\xc4\x97l\xc4\x97s, smeigtukai, spaustukai, \xc4\xafvairios \xc4\xafri\xc5\xa1imo priemon\xc4\x97s masinio tira\xc5\xbeavimo gaminiams ir pan., kur neb\xc5\xabtina auk\xc5\xa1ta plieno kokyb\xc4\x97 bei ilgaam\xc5\xbei\xc5\xa1kumas."